31981R3582
L 359/14
JURNALUL OFÍCIAL AL UNIUNII EUROPENE
REGULAMENTUL (CEE) NR. 3582/81 AL COMISIEI
din 14 decembrie 1981
de modificare a Regulamentului (CEE) nr. 2973/79 de stabilire a normelor de aplicare a regimului de asistență la export pentru produsele din sectorul cărnii de vită și mânzat care beneficiază de tratament special la importul într-o țară terță
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Actul de aderare a Greciei, în special articolul 15 alineatul (2),
având în vedere Regulamentul (CEE) nr. 2931/79 al Consiliului din 20 decembrie 1979 privind asistența pentru exportul produselor agricole care pot beneficia de un tratament special la importul într-o țară terță (2), în special articolul 1 alineatul (2),
întrucât Regulamentul (CEE) nr. 2973/79 (3) al Comisiei, astfel cum a fost modificat ultima dată prin Regulamentul (CEE) nr. 2377/80 (4), a stabilit modalitățile de aplicare a Regulamentului (CEE) nr. 2931/79;
întrucât Statele Unite ale Americii pot aplica un tratament special la import pentru o cantitate anuală de 5 000 tone de carne de vită și mânzat provenind din Comunitate și corespunzând anumitor condiții; întrucât este necesar, în lumina experienței dobândite, să se repartizeze această cantitate în patru tranșe trimestriale;
întrucât Regulamentul (CEE) nr. 77/81 (5) al Comisiei prevede că cererile de certificate de export pentru luna ianuarie 1982 se pot depune începând cu 16 decembrie 1981; întrucât este necesară abrogarea acestei dispoziții pentru a ține seama de noul regim preconizat;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
La articolul 1 alineatul (1) din Regulamentul (CEE) nr. 2973/79 se adaugă următorul paragraf:
„Această cantitate se împarte în patru părți dintre care primele trei, care nu pot depăși 1 250 tone, se exportă în cursul primelor trei trimestre ale fiecărui an. Comisia determină cantitatea restantă, care urmează a fi exportată în cursul celui de-al patrulea trimestru.”
Articolul 2
Articolul 2 al treilea paragraf din Regulamentul (CEE) nr. 77/81 se abrogă.
Articolul 3
Prezentul regulament intră în vigoare la 1 ianuarie 1982.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 decembrie 1981.